**Sporočilo za javnost**

**Odprtje Pikine fotografske razstave Otroci sveta**

**Velenje, 7. september 2015 – V sredo, 9. septembra 2015, ob 18. uri na Velenjskem gradu odpirajo prvo izmed razstav, ki bodo dopolnjevale 26. Pikin festival. S fotografsko razstavo Otroci sveta se bo predstavil fotograf in fotoreporter Iztok Bončina, sicer profesor umetnostne zgodovine, ki je tudi turistični vodnik, popotnik, potapljač in astronom.**

September v Velenju poleg občinskega praznika zaznamuje predvsem Pika Nogavička. Pikin festival, že šestindvajseti po vrsti, bo letos potekal med 20. in 26. septembrom. Del festivala so vedno tudi številni spremljevalni dogodki, dejavnosti in razstave.

V Muzeju Velenje se Pikinemu festivalu že vrsto let pridružujejo tudi s Pikinimi fotografskimi razstavami. Tokratno, z naslovom Otroci sveta, bodo **v rondeli Velenjskega gradu** odprli v **sredo, 9. septembra 2015, ob 18. uri**. Predstavili bodo portretne fotografije otrok z najrazličnejših koncev sveta, ki jih je posnel Iztok Bončina.

Iztok Bončina od leta 1985 potuje in vodi turistične skupine po Evropi in drugih kontinentih. Že dobrih petindvajset let organizira turistične seminarje ter več kot dvanajst let tudi fotografske tečaje in delavnice po vsej Sloveniji. Organizira in vodi tudi fotografska potovanja po svetu (Egipt, Šrilanka, Istanbul, Gruzija ...). Fotografira že od srednje šole, zadnja leta predvsem v vlogi fotoreporterja. Po opravljenem seminarju profesionalne fotografije pri New York Institut of Photography je znanje in izkušnje pridobival tudi na fotografskih delavnicah, ki so jih vodili svetovno priznani fotografi (npr. David Alan Harvey, Antonin Kratochvil, Eugene Richards ...). Iztok Bončina je tudi predsednik Društva popotnih fotografov in fotoreporterjev. Pet let je bil urednik fotografije pri slovenski izdaji revije National Geographic Traveler. Že vrsto let objavlja popotne prispevke in fotografije v številnih časopisih in revijah. Kot strokovni sodelavec občasno predava na Turistici, visoki šoli za turizem, kjer trenutno opravlja doktorski študij.

Odprtje razstave bo obiskala Pika Nogavička, udeleženci dogodka pa bodo lahko tudi poklepetali z avtorjem fotografij Iztokom Bončino.

Prijazno vabljeni!